ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1411/96 υποβολή: Georges Berthu (EDN) προς το (28 Μαΐου 1996)

Θέμα: Zώνες ελευθέρων συναλλαγών

Κατά τη συνάντηση εργασίας των υπουργών γεωργίας της Ευρωπαϊκής Ένωσης στις 7 Μαΐου 1996 στο OTRANTE (Ιταλία), ο πρόεδρος του Συμβουλίου παρουσίασε έγγραφο που καταγγέλλει τους κινδύνους της αύξησης των ζωνών ελευθέρων συναλλαγών, επισημαίνοντας, σύμφωνα με τον Tύπο, ότι η εν λόγω πολιτική δεν λαμβάνει καθόλου υπόψη τις επί μέρους συνέπειες αυτών των συμφωνιών, θεωρεί δε δεδομένο ότι οι παραγωγικοί τομείς θα μπορέσουν να επιβιώσουν μετά από την αναστάτωση που θα προκαλέσει το άνοιγμα των αγορών.

1. Το Συμβούλιο προτίθεται να δημοσιοποιήσει αυτό το έγγραφο και να το διαβιβάσει στο σύνολο των βουλευτών, ιδίως στα μέλη της επιτροπής γεωργίας και της επιτροπής RΕΧ;

2. Δεν πιστεύει το Συμβούλιο ότι είναι σκόπιμο να πραγματοποιηθεί μια αμερόληπτη και πολυφωνική μελέτη (της οποίας η ανάθεση, η εκτέλεση και η υπογραφή των συμβάσεων θα γίνει ανεξάρτητα από την Επιτροπή), για το σύνολο των συνεπειών της πολιτικής ελευθέρων συναλλαγών της Κοινότητος;

3. Πως σκοπεύει το Συμβούλιο να περιορίσει την Επιτροπή στον ρόλο του απλού εκτελεστή των κατευθυντηρίων γραμμών που εκείνο καθορίζει; Δεν θα μπορούσε, με την ευκαιρία της ΔΔ, να καταστήσει σαφέστερα τα άρθρα 113 και 228 σχετικά με το βαθμό αυτονομίας της Επιτροπής στα θέματα αυτά, αυξάνοντας κυρίως τη διαφάνεια των διεθνών εμπορικών διαπραγματεύσεων, και αφαιρώντας σαφώς από την Επιτροπή κάθε εξουσία να υπογράφει εκ των προτέρων συμφωνίες που θα μπορούσαν να είναι, λόγω ή έργω, δεσμευτικές για την Κοινότητα;

Απάντηση (14 Οκτωβρίου 1996)

Οι Υπουργοί Γεωργίας των κρατών μελών της Ευρωπαϊκής Ένωσης και ο Επίτροπος ο αρμόδιος για θέματα γεωργίας συνέρχονται κατά παράδοση μία φορά το εξάμηνο στη χώρα που ασκεί την Προεδρία, μετά από πρόσκληση αυτής της χώρας, προκειμένου να συζητήσουν, σε ανεπίσημο πλαίσιο, θέματα γενικού ενδιαφέροντος που μπορούν αργότερα να συγκεκριμενοποιηθούν σε επίσημες πράξεις οι οποίες θα θεσπιστούν σύμφωνα με τις θεσμικές διαδικασίες τις προβλεπόμενες από τη Συνθήκη.

Πρόκειται για την ανεπίσημη συνάντηση της 7ης Μαΐου στο Otranto (Ιταλία), όπου η Προεδρία πρότεινε τη συζήτηση του θέματος «καθιέρωση ζωνών ελεύθερων συναλλαγών και συνέπειές τους στην κοινοτική γεωργία» και παρουσίασε, για το σκοπό αυτό, εισαγωγικό έγγραφο εργασίας.

Όσον αφορά ειδικότερα τις τρεις ερωτήσεις που έθεσε το αξιότιμο μέλος του Κοινοβουλίου, διευκρινίζουμε τα εξής:

για την 1η: Το έγγραφο εργασίας της Προεδρίας, λόγω του ανεπίσημου χαρακτήρα της συνάντησης, δεν είναι επίσημο και απευθύνεται μόνο στους συμμετέχοντες στη συνάντηση.

για την 2η: Είναι στη δικαιοδοσία της Επιτροπής, πριν να καταρτίσει προτάσεις, να λάβει τα απαραίτητα μέτρα (μελέτη, σεμινάρια, συμβουλή εμπειρογνωμόνων) για τη συγκέντρωση πληροφοριών και δεδομένων βάσει των οποίων θα μπορέσει να εκπονήσει τις προτάσεις της.

για την 3η: Τα θέματα τα σχετικά με τις θεσμικές προσαρμογές του συστήματος που προβλέπεται από τις υπάρχουσες συνθήκες, αποτελούν αντικείμενο εργασιών της τρέχουσας Διακυβερνητικής Διάσκεψης, στις οποίες το Συμβούλιο δεν συμμετέχει.
ΓΡΑΠΤΗ ΕΡΩΤΗΣΗ E-1600/96 υποβολή: Honσrio Novo (GUE/NGL) προς την Επιτροπή (24 Ιουνίου 1996)

Θέμα: Κοινοτική νομοθεσία για τους χώρους κατάχωσης οικιακών απορριμάτων

Στην Πορτογαλία γίνονται αυτή τη στιγμή διάφορες διαδικασίες για την επιλογή του χώρου και την οργάνωση δημόσιων διαγωνισμών ανάθεσης έργου για την κατασκευή χώρων κατάχωσης οικιακών και βιομηχανικών απορριμάτων.

Οι διαδικασίες προκάλεσαν έντονη αντίδραση εκ μέρους των πολιτών οι οποίοι κατηγορούν τις τοπικές αρχές ότι σκοπεύουν να αποφασίσουν λαμβάνοντας ως βάση τεχνικές μελέτες όχι ορθώς θεμελιωμένες και /ή ελλιπείς, χωρίς να έχουν διεξαγάγει μελέτες περιβαλλοντικών επιπτώσεων και, σε ορισμένες περιπτώσεις, αφηφώντας τις πολλαπλές εκκλήσεις για ενημέρωση του κοινού και για διαφάνεια.

Οι κάτοικοι των ενδιαφερόμενων περιοχών και οι οργανώσεις που τους εκπροσωπούν δεν επέτυχαν κάν να λάβουν επαρκείς πληροφορίες ή να έχουν πρόσβαση στην κοινοτική και εθνική νομοθεσία που ρυθμίζει τη διαδικασία επιλογής της τοποθεσίας και την κατασκευή αυτών των χώρων κατάχωσης.

Στο πλαίσιο αυτό ζητώ από την Επιτροπή: Να μου παραθέσει όλη την υφιστάμενη κοινοτική νομοθεσία, πλήρως ενημερωμένη, (όλες τις πτυχές της, της περιβαλλοντικής συμπεριλαμβανομένης) που ρυθμίζει τα σχετικά με την επιλογή της τοποθεσίας των χώρων κατάχωσης οικιακών απορριμάτων.

Ποιές από αυτές τις κοινοτικές ρυθμίσεις έχουν ήδη μεταφερθεί στο Πορτογαλικό δίκαιο, ποιές όχι και, από τις τελευταίες, ποιές θα έπρεπε να έχουν ήδη μεταφερθεί;

Απάντηση της κας Bjerregaard εξ ονόματος της Επιτροπής (17 Ιουλίου 1996)

Η κοινοτική νομοθεσία δεν περιέχει διατάξεις που να αναφέρονται ειδικά στην θέση των χώρων ελεγχόμενης εναπόθεσης των οικιακών απορριμμάτων. Η οδηγία 75/442/ΕΟΚ ((ΕΕ αριθ. L 194 της 25.7.1975. )) (απορρίμματα εν γένει), όπως τροποποιήθηκε από την οδηγία 91/156/ΕΟΚ ((ΕΕ αριθ. L 78 της 26.3.1991. )), είναι αυτή που ισχύει εν προκειμένω, ιδίως δε το άρθρο της 4, το οποίο προβλέπει ότι «τα κράτη μέλη λαμβάνουν τα μέτρα που είναι αναγκαία για να εξασφαλίσουν ότι τα απορρίμματα αξιοποιούνται ή διατίθενται χωρίς να τίθεται εν κινδύνω η υγεία του ανθρώπου και χωρίς να χρησιμοποιούνται μέθοδοι ή διαδικασίες που ενδέχεται να βλάψουν το περιβάλλον (...)».

Ας σημειωθεί επίσης ότι οι εγκαταστάσεις διάθεσης των οικιακών απορριμμάτων αναφέρονται στο παράρτημα ΙΙ της οδηγίας 85/337/ΕΟΚ ((ΕΕ αριθ. L 175 της 5.7.1985. )) (εκτίμηση των επιπτώσεων στο περιβάλλον) 7 κατά συνέπειαν, τα έργα των εν λόγω εγκαταστάσεων οφείλουν, σύμφωνα με το άρθρο 4 παράγραφος 2 της εν λόγω οδηγίας, να αποτελέσουν το αντικείμενο μελέτης περιβαλλοντικών επιπτώσεων «όταν τα κράτη μέλη θεωρούν ότι αυτό απαιτείται λόγω των χαρακτηριστικών τους», δηλαδή όταν, ως εκ της φύσεώς τους, των διαστάσεων ή της θέσης τους, τα έργα αυτά ενδέχεται να έχουν σημαντικές επιπτώσεις στο περιβάλλον (άρθρο 2).

Τέλος, η Επιτροπή πληροφορεί το Αξιότιμο Μέλος του Κοινοβουλίου ότι τα εθνικά μέτρα μεταφοράς της οδηγίας 85/337/ΕΟΚ είναι τα εξής: «Decreto-lei» αριθ. 186/90 και «Decreto Regulamentar» αριθ. 38/90 7 όσον αφορά την οδηγία 75/442/ΕΟΚ, τα «Decreto-Lei» αριθ. 310/95 και η «Portaria» αριθ. 15/96.
ΓΡΑΠΤΗ ΕΡΩΤΗΣΗ E-1586/96 υποβολή: Jean-Pierre Bazin (UPE) προς την Επιτροπή (24 Ιουνίου 1996)

Θέμα: Η χρεωκοπία της Bremer-Vulkan

Σε συνέντευξη που παραχώρησε πρόσφατα στο γερμανικό περιοδικό «Der Spiegel» ο κ. Karl Van MIERT, Επίτροπος υπεύθυνος για την πολιτική ανταγωνισμού, δήλωσε ότι η Επιτροπή διαθέτει πλέον νέο σύμβουλο στον οποίο ανέθεσε να διαφωτίσει πλήρως την υπόθεση της Bremer-Vulkan.

Το ίδιο εβδομαδιαίο περιοδικό αποκαλύπτει ότι η Bremer-Vulkan έλαβε, εκτός από τις ενισχύσεις της Treuerhand, 975 εκατ. μάρκα, προερχόμενα από την κοινοπραξία Schiffscommerz της Ανατολικής Γερμανίας.

Δύναται άραγε η Επιτροπή, με τη βοήθεια αυτού του νέου συμβούλου, να επιβεβαιώσει ή να διαψεύσει αυτές τις αποκαλύψεις και να μας αναφέρει εάν αυτή η συμπληρωματική επιχορήγηση ήταν εν γνώσει της;

Απάντηση του κ. Van Miert εξ ονόματος της Επιτροπής (19 Οουλίου 1996)

Το άρθρο στο περιοδικό «Der Spiegel» της 29 Απριλίου 1996 στο οποίο αναφέρεται το αξιότιμο μέλος, δεν βασίζεται ούτε σε έρευνες που διεξήγαγε με πρωτοβουλία της η Επιτροπή ούτε σε πηγές της Επιτροπής.

Σε αντίθεση με την εντύπωση που δημιουργήθηκε από το εν λόγω άρθρο, οι πληρωμές της «Schiffscommerz» στα διάφορα ναυπηγεία της Ανατολικής Γερμανίας δεν είναι ενδεχομένως ιδιαίτερα γνωστές, αλλά οι σχετικές πληροφορίες δεν παρέμειναν εμπστευτικές ούτε καν μυστικές. Όλοι οι υποβάλλοντες προσφορά για την ιδιωτικοποίηση γνώριζαν τους χρεωστικούς λογαριασμούς που αποτελούν τη βάση των εν λόγω πληρωμών, από τους ισολογισμούς των ναυπηγείων. Η Επιτροπή ενημερώθηκε από την γερμανική κυβέρνηση για την ύπαρξη των εν λόγω απαιτήσεων στο πλαίσιο της κοινοποίησης του προγράμματος ιδιωτικοποίησης, τις οποίες και έλαβε υπόψη της για την αποτίμηση των προγραμμάτων αναδιάρθρωσης. Στη συνέχεια, η Επιτροπή ενημέρωσε τους ενδιαφερόμενους σχετικά με τις εξελίξεις των εν λόγω απαιτήσεων και τις σχετικές συμβάσεις στο πλαίσιο των πολυμερών συνεδριάσεων με τα κράτη μέλη.

Η Επιτροπή υπενθυμίζει ότι πριν από τη γερμανική ενοποίηση τα ναυπηγεία δεν ελάμβαναν τα ίδια παραγγελίες για εξαγωγές, αλλά όλες οι εν λόγω συμβάσεις ανετίθεντο μέσω του κεντρικού οργανισμού εξαγωγών «Aussengandelsbetrieβ Schiffscommerz». Τα ναυπηγεία δεν είχαν καμία επιρροή όσον αφορά τους εμπορικούς όρους, που κατά κανόνα, ήταν ιδιαίτερα δυσμενείς.

Για το λόγο αυτό, κατά την εποχή της ιδιωτικοποίησης όλα τα ναυπηγεία είχαν σημαντικούς χρεωστικούς λογαριασμούς έναντι της «Schiffscommerz» από ολοκληρωθείσες και εκκρεμείς συμβάσεις. Οι εν λόγω απαιτήσεις έναντι της «Schiffscommerz» προσαρμόστηκαν στο επίπεδο τιμής του γερμανικού μάρκου σύμφωνα με τους γενικούς κανόνες του νόμου Ά 32 DM-Bilanzgesetz. Η εν λόγω μετατροπή πρέπει να θεωρηθεί ως γενικό μέτρο στο πλαίσιο της ενοποίησης της Γερμανίας. Για το λόγο αυτό, δεν συνιστά ενίσχυση κατά την έννοια του άρθρου 92 της συνθήκης ΕΚ.
ΓΡΑΠΤΗ ΕΡΩΤΗΣΗ E-1861/96 υποβολή: Ursula Schleicher (PPE) προς την Επιτροπή (5 Iουλίου 1996)

Θέμα: Επιπτώσεις των νομοθετικών διαδικασιών

Σε ποιές περιπτώσεις από την καθιέρωση της διαδικασίας συνεργασίας απέσυρε η Επιτροπή την πρότασή της, αφού το Κοινοβούλιο απέρριψε σε δεύτερη ανάγνωση την κοινή θέση του Συμβουλίου;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-1860/96 και E-1861/96 (5 Αυγούστου 1996)

Μετά την εφαρμογή της Ενιαίας Ευρωπαϊκής Πράξης, δεν σημειώθηκαν παρά 7 περιπτώσεις απόρριψης μιας κοινής θέσης εκ μέρους του Κοινοβουλίου στο πλαίσιο της διαδικασίας συνεργασίας.

Οι περιπτώσεις αυτές ήταν οι ακόλουθες:

- προστασία των εργαζομένων από τους κινδύνους που συνδέονται με την έκθεση στο βενζόλιο (12.10.1988) 7

- γλυκαντικές ουσίες που χρησιμοποιούνται στα τρόφιμα (13.5.1992) 7

- κατανάλωση ενέργειας από τις συσκευές οικιακής χρήσης (8.7.1992) 7

- μέγιστη ισχύς δίτροχων ή τρίτροχων οχημάτων με κινητήρα (27.10.1993) 7

- εκπομπές οι οποίες προέρχονται από τις μεγάλες μονάδες παραγωγής ενέργειας από καύσιμες ύλες (14.12.1994) 7

- αποτέφρωση επικίνδυνων απορριμμάτων (14.12.1994) 7

- απόρριψη αποβλήτων (22.5.1996).

Σε τρεις περιπτώσεις (κατανάλωση ενέργειας από τις συσκευές οικιακής χρήσης, εκπομπές των μεγάλων μονάδων παραγωγής ενέργειας από καύσιμες ύλες, αποτέφρωση επικίνδυνων απορριμμάτων), υπήρξε ομοφωνία στο Συμβούλιο και τελικά εγκρίθηκε η νομοθεσία. Πρέπει εντούτοις να σημειωθεί ότι το μοναδικό σημείο ασυμφωνίας με το Κοινοβούλιο στο φάκελο που αφορά την κατανάλωση ενέργειας από τις συσκευές οικιακής χρήσης αφορούσε την επιτροπολογία, πρόβλημα το οποίο έκτοτε επιλύθηκε μέσω της διοργανικής συμφωνίας σχετικά με ένα modus vivendi.

Σε μια περίπτωση (μέγιστη ισχύς των δίτροχων και τρίτροχων οχημάτων), η απορριπτική ψήφος εκδόθηκε ακριβώς πριν από την έναρξη ισχύος της Συνθήκης για την Ευρωπαϊκή Ένωση και έκτοτε ερμηνεύθυκε ως «πρόθεση απόρριψης της κοινής θέσης» δυνάμει του άρθρου 189 Β παράγρ. 2 σημείο γ). Εν συνεχεία,το ζήτημα επιλύθηκε κατά τη διαδικασία συμφιλίωσης, εφόσον η πρόταση υπεβλήθη στη διαδικασία συναπόφασης.

Στην περίπτωση της προστασίας των εργαζομένων από την έκθεση στο βενζόλιο, η νομοθεσία απορρίφθηκε, αλλά το βασικό ζήτημα όσον αφορά την ενημέρωση και τη διαβούλευση με τους εργαζομένους αποτέλεσε εν συνεχεία αντικείμενο χωριστής πρότασης, η οποία πέρασε επιτυχώς όλα τα στάδια της διαδικασίας συνεργασίας.

Μετά την απόρριψη της κοινής θέσης όσον αφορά τις γλυκαντικές ουσίες στα τρόφιμα, η Επιτροπή αποφάσισε να αντικαταστήσει την πρότασή της με ένα σύνολο νέων προτάσεων. Η ίδια προσέγγιση προτείνεται για την πρόταση που αφορά την απαλλαγή από τα απόβλητα, την οποία η Επιτροπή προτίθεται να αντικαταστήσει με νέα πρόταση ευθύς μόλις αυτό θα είναι δυνατόν.
ΓΡΑΠΤΗ ΕΡΩΤΗΣΗ E-1551/96 υποβολή: Wolfgang Kreissl-Dφrfler (V) προς την Επιτροπή (17 Iουνίου 1996)

Θέμα: Κόστος της αποθήκευσης του βοδινού κρέατος

Σε τί ύψος ανήλθαν από το 1990 έως το 1995 ανά έτος και ανά κράτος μέλος οι ενισχύσεις στην παραγωγή στον τομέα του βοδινού κρέατος;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1550/96, E-1551/96, E-1552/96 και E-1553/96 (12 Ιουλίου 1996)

Η Επιτροπή διαβιβάζει κατευθείαν στο αξιότιμο μέλος του Κοινοβουλίου και στη Γενική Γραμματεία του Κοινοβουλίου τα στοχεία που ζητήθηκαν. Εκείνα που αφορούν τις γραπτές ερωτήσεις Ε-1550/96, Ε-1551/96 και Ε-1553/96 προέρχονται από τη δημοσιονομική έκθεση του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα εγγυήσεων, που υποβάλλεται κάθε έτος στη δημοσιονομική αρχή.

Οσον αφορά την απάντηση στη γραπτή ερώτηση Ε-1552/96, θα πρέπει απλώς να επισημανθεί ότι η κοινή οργάνωση αγοράς του βοείου κρέατος δεν περιλαμβάνει χρηματοδότηση του τύπου «ενίσχυση στη μεταποίηση».
ΓΡΑΠΤΗ ΕΡΩΤΗΣΗ E-2139/96 υποβολή: Luciano Vecchi (PSE) προς την Επιτροπή (3 Αυγούστου 1996)

Θέμα: Σχολές εξειδίκευσης στις ειδικότητες ιατρού-χειρούργου στην Ιταλία (εφαρμογή της οδηγίας 82/76/ΕΟΚ)

Στην Ιταλία, εκφράσθηκαν έντονες επιφυλάξεις και αμφισβητήσεις για τη μεταφορά των κοινοτικών οδηγιών σε θέματα εξειδίκευσης στις ειδικότητες ιατρού-χειρούργου, ιδιαίτερα, σ' ό,τι αφορά το συμβιβάσιμο των ιταλικών νομοθετικών πράξεων προς τις κοινοτικές οδηγίες 75/362/ΕΟΚ ((ΕΕ L 167 της 30.6.1975, σελ. 1. )), 75/363/ΕΟΚ ((ΕΕ L 167 της 30.6.1975, σελ. 14. )) και 82/76/ΕΟΚ ((ΕΕ L 43 της 15.02.1982, σελ. 21. )).

Συγκεκριμένα τονίσθηκε από ορισμένους ότι στις προαναφερθείσες οδηγίες, οι γιατροί που κάνουν ειδικότητα χαρακτηρίζονται εργαζόμενοι που παρακολουθούν ειδικά μαθήματα εκπαίδευσης, ενώ σύμφωνα με την ιταλική νομοθεσία αυτοί θεωρούνται «φοιτητές», μολονότι θα έχουν τις κλασικές υποχρεώσεις της σύμβασης εργασίας, χωρίς ωστόσο να μπορούν να τυγχάνουν των σχετικών δικαιωμάτων.

Θεωρεί η Επιτροπή ότι η εν λόγω ιταλική νομοθεσία συμβιβάζεται προς τις κοινοτικές διατάξεις και, στην περίπτωση που δεν συμβιβάζεται, προτίθεται να αναλάβει εκείνη συγκεκριμένες πρωτοβουλίες για το θέμα αυτό;

Απάντηση του κ. Monti εξ ονόματος της Επιτροπής (11 Σεπτεμβρίου 1996)

Παραπέμπουμε το Αξιότιμο Μέλος στην απάντηση που έδωσε η Επιτροπή στις γραπτές ερωτήσεις Ε-2821/94 και Ε-3105/95 του κ. Burtone ((ΕΕ αριθ. C 139 της 5.6.1995. )) και της κας. Gyldenkilde ((ΕΕ αριθ. C 79 της 18.3.1996. )).
ΓΡΑΠΤΗ ΕΡΩΤΗΣΗ E-1383/96 υποβολή: Miguel Arias Caρete (PPE) προς την Επιτροπή (6 Iουνίου 1996)

Θέμα: Έλεγχος των αβοκάντο προέλευσης Μεξικού

Οι ΗΠΑ, φυσικός εμπορικός εταίρος του Μεξικού, απαγορεύουν την εισαγωγή αβοκάντο από το Μεξικό, διά λόγους προστασίας της δικής τους παραγωγής, και με βάση φυτουγειονομικές προδιαγραφές ανάλογες προς τις προβλεπόμενες από την ΓΣΔΕ. Αντιθέτως, στην ΕΕ, τα αβοκάντο από το Μεξικό εισάγονται χωρίς κανενός είδους έλεγχο.

Κατόπιν των ανωτέρω, ερωτάται η Επιτροπή: Σκοπεύει η Επιτροπή να λάβει κάποια μέτρα για την προστασία της δημόσιας υγείας στην ΕΕ, και με τον τρόπο αυτό να προλάβει την εκδήλωση ασθενειών που ενδέχεται να προκληθούν λόγω ακριβώς της ελλείψεως υγειονομικών ελέγχων;

Απάντηση του κ. Fischler εξ ονόματος της Επιτροπής (5 Ιουλίου 1996)

Η Επιτροπή έχει γνώση της απαγόρευσης, εκ μέρους των Ηνωμένων Πολιτειών, η οποία αφορά τις εισαγωγές αβοκάντος από το Μεξικό. Η απαγόρευση αυτή βασίζεται στο γεγονός ότι, στο Μεξικό, ενδημούν πολλές μύγες των καρπών, καθώς και σκαθάρια των σπόρων, των σπερμάτων και των μίσχων.

Όπως αναφέρεται ήδη από την Επιτροπή στην απάντησή της στην προφορική ερώτηση αριθ. Η-436/96 του Αξιοτίμου Μέλους του Κοινοβουλίου σχετικά με ένα θέμα το οποίο είναι στενά συνδεδεμένο με το παρόν, κατά τη διάρκεια της ώρας των ερωτήσεων της συνόδου του Κοινοβουλίου του Ιουνίου 1996 ((Πρακτικά των συνεδριάσεων του Κοινοβουλίου (Ιούνιος 1996) )), έχει επίσης γνώση των προβλημάτων τα οποία προξενούνται από το άκαρι oligonychus perseae στις καλλιέργειες αβοκάντος στο Μεξικό. Αυτό το άκαρι προξενεί ζημιές στο δέντρο λόγω της αποφυλλωτικής του δράσης. Δεν προξενεί ζημιές στους καρπούς.

Το κοινοτικό φυτοϋγειονομικό καθεστώς περιλαμβάνει διατάξεις για την πρόληψη της εισαγωγής και της διάδοσης στην Κοινότητα μυγών των καρπών οι οποίες πλήττουν, μεταξύ άλλων, τους καρπούς του αβοκάντο, προσφέροντας, επομένως, κατάλληλη φυτοϋγειονομική προστασία της Κοινότητας. Εντούτοις, οι διατάξεις αυτές αποτελούν επί του παρόντος αντικείμενο επανεξέτασης για να ληφθούν υπόψη τα νεότερα επιστημονικά δεδομένα, συμπεριλαμβανομένων αυτών που έχουν σχέση με τη μεταδοτικότητα των εν λόγω οργανισμών μέσω των καρπών του αβοκάντο.

Εν πάση περιπτώσει, οι οργανισμοί αυτοί δεν αποτελούν κίνδυνο για τον καταναλωτή, ούτε για τη δημόσια υγεία. Η Επιτροπή δεν προβλέπει, επομένως, να λάβει μέτρα σχετικά με το θέμα αυτό.
ΓΡΑΠΤΗ ΕΡΩΤΗΣΗ E-1666/96 υποβολή: Juan Colino Salamanca (PSE) και Jesϊs Cabezσn Alonso (PSE) προς την Επιτροπή (24 Ιουνίου 1996)

Θέμα: Παρεμβάσεις στον τομέα του βοείου κρέατος

Από τότε που σημειώθηκε η κρίση των λεγομένων «τρελών αγελάδων'«, με σαφείς αρνητικές επιπτώσεις στην κατανάλωση του βοείου κρέατος, πόσο αυξήθηκαν οι δαπάνες που προορίζονται για παρεμβάσεις στον τομέα του βοείου κρέατος;

Απάντηση του κ. Fischler εξ ονόματος της Επιτροπής (19 Ιουλίου 1996)

Στον αρχικό προϋπολογισμό για το οικονομικό έτος 1996, οι αγορές στην παρέμβαση στον τομέα του βοείου κρέατος υπολογίζονταν σε 150.000 τόνους (221 εκατ. ECU).

Λαμβανομένης υπόψη της μείωσης της κατανάλωσης που παρατηρήθηκε μετά από την κρίση σχετικά με την σπογγώδη εγκεφαλοπάθεια των βοοειδών (ΣΕΒ), η εν λόγω ποσότητα αυξήθηκε σε 300.000 τόνους (662 εκατ. ECU) στο προσχέδιο διορθωτικού και συμπληρωματικού προϋπολογισμού αριθ. 1/1996.

Μέχρι τα τέλη του Ιουνίου 1996, αγοράστηκαν με διαγωνισμούς περίπου 180.000 τόνοι.

Στο προσχέδιο του προϋπολογισμού 1997 προβλέπονται αγορές στην παρέμβαση 220.000 τόνων (469 εκατ. ECU). Οι ενδεχόμενες συμπληρωματικές ποσότητες θα καλυφθούν από το αποθεματικό για την ΣΕΒ ύψους 505 εκατ. ECU.
ΓΡΑΠΤΗ ΕΡΩΤΗΣΗ αριθ. 958/96 του Christine ODDY προς το Συμβούλιο. Ηλεκτρονικές τηλεπικοινωνίες



Επίσημη Εφημερίδα αριθ. C 356 της 25/11/1996 σ. 0009



ΓΡΑΠΤΗ ΕΡΩΤΗΣΗ E-0958/96 υποβολή: Christine Oddy (PSE) προς το (29 Απριλίου 1996) Θέμα: Ηλεκτρονικές τηλεπικοινωνίες Σε ποιές ρυθμίσεις έχει προβεί η βρετανική κυβέρνηση από κοινού με άλλες ευρωπαϊκές κυβερνήσεις που επιτρέπουν τη βασιλική αεροπορία (RAF) να παρεμβαίνει στις ηλεκτρονικές τηλεπικοινωνίες από την Ευρώπη; Έχει επιτραπεί στην RAF να συνεργάζεται στην υποκλοπή εμπορικών και άλλης φύσης πληροφοριών με την Υπηρεσία Εθνικής Ασφαλείας των ΗΠΑ; Απάντηση (14 Οκτωβρίου 1996) Οι ρυθμίσεις σαν αυτές που αναφέρει η αξιότιμη κυρία βουλευτής εμπίπτουν στις αρμοδιότητες των κρατών μελών.
ΓΡΑΠΤΗ ΕΡΩΤΗΣΗ E-1329/96 υποβολή: Ana Miranda de Lage (PSE) και Josep Pons Grau (PSE) προς την Επιτροπή (3 Iουνίου 1996)

Θέμα: Ο ασυμβίβαστος χαρακτήρας της ΚΑΠ ως προς τις εξαγωγές προϊόντων από τις αναπτυσσόμενες χώρες

Το κεφάλαιο της Συνθήκης του Μάαστριχτ που αναφέρεται στη συνεργασία για την ανάπτυξη καθορίζει ότι οι εσωτερικές κοινοτικές πολιτικές πρέπει να συμβιβάζονται με τις πολιτικές που αφορούν τις αναπτυσσόμενες χώρες.

Η Συνθήκη αναφέρει ότι η Κοινότητα πρέπει να ενισχύει την πλήρη ένταξη των αναπτυσσόμενων χωρών στη διεθνή κατανομή εργασίας ευνοώντας, εννοείται, τις εξαγωγές προϊόντων στα οποία διαθέτουν συγκριτικά πλεονεκτήματα.

Το Ευρωπαϊκό Κοινοβούλιο έχει επανειλημμένα υπογραμμίσει τον ασυμβίβαστο χαρακτήρα της ΚΑΠ όσον αφορά τις εξαγωγικές δυνατότητες ορισμένων αναπτυσσόμενων χωρών σε προϊόντα ανταγωνιστικά προς τα κοινοτικά προϊόντα.

Μπορεί η Επιτροπή να εξηγήσει τις αρνητικές συνέπειες που οι νέες κανονιστικές διατάξεις ως προς το περιεχόμενο σε κακάο της σοκολάτας θα έχουν για τις εισαγωγές του εν λόγω προϊόντος από τις αναπτυσσόμενες καθώς και τις σχετικές απώλειες κατά τις εξαγωγές ρυζιού από χώρες και υπερπόντια διαμερίσματα της Καραϊβικής, εφόσον εγκριθεί η νέα απόφαση σύνδεσης με τις υπερπόντιες χώρες και διαμερίσματα που υπέβαλε η Επιτροπή προσφάτως στο Συμβούλιο;

Απάντηση του κ. Pinheiro εξ ονόματος της Επιτροπής (23 Ιουλίου 1996)

Η Επιτροπή διαβεβαίωσε τα Αξιότιμα Μέλη του Κοινοβουλίου ότι φροντίζει να τηρούνται οι διατάξεις της συνθήκης ΕΚ, όσον αφορά την ανάγκη συνέπειας των πολιτικών της Κοινότητας με την αναπτυξιακή της πολιτική.

Όσον αφορά το θέμα του κακάο, η πρόσφατη πρόταση της Επιτροπής αναπόφευκτα αποτέλεσε συμβιβασμό που λαμβάνει υπόψη του όλα τα σχετικά συμφέροντα, δηλαδή την ανάγκη εξάλειψης των εμποδίων για την ελεύθερη κυκλοφορία του προϊόντος, την προστασία των καταναλωτών με την απαίτηση επίθεσης σαφούς και διακριτικής ετικέττας και τα συμφέροντα των χωρών - παραγωγών, όπως και η Κοινότητα υποχρεούται να τηρεί τη διεθνή συμφωνία για το κακάο. Ωστόσο, σε περίπτωση που η υιοθέτηση του σχεδίου αυτού προκαλούσε αρνητικά αποτελέσματα για τις αναπτυσσόμενες χώρες, η Κοινότητα θα έπρεπε να αντισταθμίσει τις απώλειες εσόδων μέσω των πόρων του Stabex.

Όσον αφορά τις εισαγωγές ρυζιού, η πρόταση της Επιτροπής σχετικά με το εμπορικό καθεστώς των υπερποντίων χωρών και εδαφών (ΥΧΕ), θα επιτρέψει να διατηρηθεί ένα υψηλό επίπεδο εξαγωγών ρυζιού της Καραϊβικής προς την Κοινότητα, αποφεύγοντας τον κίνδυνο καταστρατήγησης των προτιμησιακών ρητρών που περιέχονται, κυρίως στο καθεστώς για τις ΥΧΕ σε σχέση με τον στόχο τους, όπως φαίνεται ότι γίνεται σήμερα.
ΓΡΑΠΤΗ ΕΡΩΤΗΣΗ E-1187/96 υποβολή: Glenys Kinnock (PSE) προς την Επιτροπή (15 Μαΐου 1996)

Θέμα: Ασθένειες που μεταδίδονται από προϊόντα προερχόμενα από τα ζώα στον ανθρώπινο οργανισμό

Θα μπορούσε μήπως η Επιτροπή να αναφέρει τα ποσά δημόσιας δαπάνης εκπεφρασμένα σε Ecu που αφιερώνονται από το κάθε κράτος μέλος στην έρευνα και ανάπτυξη για τον εντοπισμό των τρόπων με τους οποίους μεταδίδονται ασθένειες από προϊόντα προερχόμενα από τα ζώα στον ανθρώπινο οργανισμό μέσω της βρώσης;

Απάντηση της κας Cresson εξ ονόματος της Επιτροπής (31 Ioυλίου 1996)

Η Επιτροπή θεωρεί ότι βασική προϋπόθεση για την πρόοδο σε ό,τι αφορά τη σπογγώδη εγκεφαλοπάθεια των βοοειδών (BSE) και την ασθένεια Κρώυτσφελντ-Γιάκομπ (CJD) είναι η έγκαιρη και αποτελεσματική ανταλλαγή γνώσεων μεταξύ των κρατών μελών και της Επιτροπής.

Σε αυτό το πλαίσιο, και με πρωτοβουλία της Επιτροπής, πραγματοποιήθηκε συνάντηση με σκοπό να συζητηθούν οι ερευνητικές δραστηριότητες σε εθνικό και κοινοτικό επίπεδο σε αυτόν τον τομέα και να συσταθεί ένας μηχανισμός για την ενίσχυση του συντονισμού και της συνεργασίας με τα κράτη μέλη, όπως επίσης και για να σχηματίσει η Επιτροπή μια συνολική εικόνα των προσπαθειών και των πόρων στα κράτη μέλη.

Από το 1992 και μετά, η ίδια η Κοινότητα, αξιοποιώντας ό,τι το καλύτερο σε ερευνητική εμπειρία ευρωπαϊκού επιπέδου, δαπάνησε ήδη 4 εκατ. ECU στην έρευνα για τη σπογγώδη εγκεφαλοπάθεια των βοοειδών (BSE) στο πλαίσιο του τρίτου και τετάρτου προγράμματος πλαισίου για την έρευνα και ανάπτυξη.

Πράγματι, κατά τη διάρκεια του τρίτου προγράμματος πλαισίου, επιδοτήθηκαν τρία ερευνητικά προγράμματα που κάλυψαν θέματα όπως η επιδημιολογική παρακολούθηση της ασθένειας CJD και η καθιέρωση εναρμονισμένων κριτηρίων για την νευροπαθολογική διάγνωσή της. Τα παραπάνω ενισχύθηκαν περαιτέρω στο πλαίσιο του τετάρτου προγράμματος πλαισίου, με την επιλογή τριών επιπλέον ερευνητικών προγραμμάτων. Το σπουδαιότερο εξ αυτών χρησιμοποιεί ζωικά πρότυπα για να μελετήσει το πρόβλημα της μετάδοσης μεταξύ των ειδών και να κρίνει κατά πόσο το εκάστοτε είδος μπορεί να λειτουργήσει ως φραγμός για τον περιορισμό της μετάδοσης της σπογγώδους εγκεφαλοπάθειας των βοοειδών στον άνθρωπο.